**НАРЕДБА ЗА ОВЛАДЯВАНЕ ПОПУЛАЦИЯТА НА БЕЗСТОПАНСТВЕНИТЕ КУЧЕТА И КОТКИ, И РЕГЛАМЕНТИРАНЕ ОТГЛЕЖДАНЕТО НА ДОМАШНИ КУЧЕТА И КОТКИ НА ТЕРИТОРИЯТА НА ОБЩИНА ПЛОВДИВ,** приета с Решение № 204, взето с Протокол № 10 от 31.05.2012г.; Изм. и доп. с Решение № 499, взето с Протокол №22 от 20.12.2012г. на Общински съвет-Пловдив

**Вносител: Иван Тотев – Кмет на Община Пловдив** ***Проект***

*Съгласно чл. 26, ал. 2 от Закона за нормативните актове, в законоустановения срок от 14 дни, Община Пловдив чрез настоящото публикуване, предоставя възможност на заинтересованите лица да направят своите предложения и становища по проекта на Наредба на е-таil адрес:* *direkcia\_ecologia@ abv.bg*

 **І. ОБОСНОВКА ЗА КОНКРЕТНАТА НЕОБХОДИМОСТ ОТ ИЗМЕНЕНИЕ И ДОПЪЛНЕНИЕ НА НАРЕДБАТА:**

С извършените законодателни промени в разпоредбите на Административно процесуален кодекс /АПК/, чрез приемането на чл. 13а (нов - ДВ, бр. 27 от 2014 г., в сила от 25.03.2014г.) и чл. 31, ал. 6 на АПК (нов - ДВ, бр. 27 от 2014 г., в сила от 25.03.2014г.) се предвиди административните органи да прилагат комплексно административно обслужване при предоставяне на административни услуги. Горното дава възможност исканията за предоставяне на административни услуги да се подават до всеки административен орган, който участва в производството за комплексно административно обслужване. Нормата на чл. 36, ал. 4 от същия кодекс изрично постановява, че административните органи не могат да изискват предоставяне на информация или документи, които са налични при тях или при друг орган, а ги осигуряват служебно за нуждите на съответното производство.Идеята на законодателя е, че веднъж съществуващи за административния орган информация или документи, необходими за извършване на административната услуга, няма нужда да бъдат предоставяни отново. Това означава, че те свободно могат да се ползват от всички други звена в съответната администрация, със същата степен на валидност, както и от звеното, към което първоначално е насочено заявлението. По този начин се цели да се осигури по служебен път цялата необходима информация за предоставяне на исканата услуга и в пълнота да се приложи принципа на икономичност в административния процес.

 Предвидено е взаимодействието между административния орган, до когото е подадено искането, и другите органи, участващи в производството да се осъществява по реда на Наредбата за административното обслужване (НАО). В тази връзка в НАО бе създаден нов раздел, който урежда взаимодействието между административните органи при комплексно административно обслужване (ДВ, бр. 27 от 2014 г., в сила от 14.04.2014 г.).

 Дейността по синхронизиране на действията по предоставяне на комплексни административни услуги от всички административни органи е динамичен процес, който в голяма степен е в правомощията на централната администрация. Ангажимент на отделните администрации и в частност на общинските такива е да предприемат необходимите действия за привеждане на практиките при предоставяне на услуги в съответствие с изискванията за комплексно административно обслужване.

Предвид изложеното считам, че в Наредба за овладяване популацията на безстопанствените кучета и котки, и регламентиране отглеждането на домашни кучета и котки на територията на Община Пловдив, приета с Решение № 204, взето с Протокол № 10 от 31.05.2012г.; Изм. и доп. с Решение № 499, взето с Протокол №22 от 20.12.2012г. на Общински съвет-Пловдив,следва да залегнат следните изменения и допълнения:

* *Чл.4, ал.2, т.10.1* *да придобие следната редакция:*

*„Собственикът писмено уведомява администрацията извършила регистрацията на кучето за настъпилите промени в първоначално декларираните данни. Необходимите промени в картона на кучето се извършват по служебен път, а на собственика се предоставя на място или се изпраща по пощата ново годишно „Удостоверение за регистрация на куче и платена такса”.*

* *Чл.18, ал.1 да придобие следното съдържание:*

*„Куче или котка – домашен любимец, заловено от служителите на специализираното звено при ОП „Зооветеринарен комплекс” се връща на собственика му след :*

*- представяне на ветеринарномедицинския паспорт на животното;*

*- служебно удостоверяване, че кучето е административно регистрирано и е с платена такса за текущата календарна година;*

*- и заплащане на глоба.”.*

* *Чл.18, ал.2, т.1 да придобие следната редакция:*

*„Собственикът получава животното след :*

*- представяне на ветеринарномедицинския паспорт на кучето;*

*- и служебно удостоверяване, че кучето е административно регистрирано и е с платена такса за текущата календарна година.”.*

 **II. ЦЕЛ НА НАРЕДБАТА:**

Да се осигури по служебен път необходимата информация за предоставяне на исканите административни услуги с цел улесняване на гражданите и в пълнота да се приложи принципа на икономичност в административния процес. Да се синхронизира наредбата с нормативни актове от по-висок ранг.

**III. ФИНАНСОВИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА:**

За прилагане на предлаганите изменения и допълнения в Наредба за овладяване популацията на безстопанствените кучета и котки, и регламентиране отглеждането на домашни кучета и котки на територията на Община Пловдив не е необходимо разходването на бюджетни средства.

 **IV. ОЧАКВАНИ РЕЗУЛТАТИ:**

Подобряване на дейността по административно обслужване на гражданите и осигуряване на икономичност в административното производство.

 **V. АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ:**

Предлаганите изменения и допълнения в подзаконовия нормативен акт не противоречат на норми от по-висока йерархия и на европейското законодателство.

 **VI. М О Т И В И :**

 **1. Правни основания:** чл.21, ал.1, т.23 и ал. 2 от ЗМСМА, във връзка с чл. 13а, чл.31, ал.6 и чл.36, ал.4 от АПК, чл.5а от Закон за администрацията, раздел ІІа от Наредбата за административното обслужване, при спазване изискванията на чл. 75-79 от АПК, във връзка с чл.11, ал.3, чл.17, ал.1 и 2, чл. 26 и чл. 28 от ЗНА.

 **2. Фактически основания:** подобряване на дейността по административно обслужване на гражданите и осигуряване на икономичност в административното производство.

**ПРОЕКТ ЗА РЕШЕНИЕ:**

**І.** Приема Наредба за овладяване популацията на безстопанствените кучета и котки, и регламентиране отглеждането на домашни кучета и котки на територията на Община Пловдив, приета с Решение № 204, взето с Протокол № 10 от 31.05.2012г.; Изм. и доп. с Решение № 499, взето с Протокол №22 от 20.12.2012г. на Общински съвет-Пловдив,както следва:

**§ 1.** Чл.4, ал.2, т.10.1 придобива следната редакция:

„Собственикът писмено уведомява администрацията извършила регистрацията на кучето за настъпилите промени в първоначално декларираните данни. Необходимите промени в картона на кучето се извършват по служебен път, а на собственика се предоставя на място или се изпраща по пощата ново годишно „Удостоверение за регистрация на куче и платена такса”.

**§ 2.** Чл.18, ал.1 придобива следното съдържание:

„Куче или котка – домашен любимец, заловено от служителите на специализираното звено при ОП „Зооветеринарен комплекс” се връща на собственика му след :

- представяне на ветеринарномедицинския паспорт на животното;

- служебно удостоверяване, че кучето е административно регистрирано и е с платена такса за текущата календарна година;

- и заплащане на глоба.”.

**§ 3.** Чл.18, ал.2, т.1 придобива следната редакция:

„Собственикът получава животното след :

- представяне на ветеринарномедицинския паспорт на кучето;

- и служебно удостоверяване, че кучето е административно регистрирано и е с платена такса за текущата календарна година.”.

**Преходни и заключителни разпоредби**

 **§ 3.** Наредба за изменение и допълнение на Наредба за овладяване популацията на безстопанствените кучета и котки, и регламентиране отглеждането на домашни кучета и котки на територията на Община Пловдив, приета с Решение № ………, взето с протокол № …. от …………… 2015г., влиза в сила на 10.06.2015 г.

**ІІ.** Възлага на кмета на Община Пловдив да предприеме необходимите действия за изпълнение на настоящото решение.